Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 235/06)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“SZOMOLYAI RÖVIDSZÁRÚ FEKETE CSERESZNYE”

ES Nr.: PDO-HU-02380 – 20.12.2017. ……

ACVN (X) AĢIN ()

1. Nosaukums vai nosaukumi

“Szomolyai rövidszárú fekete cseresznye”

2. Dalībvalsts vai trešā valsts

Ungārija (dalībvalsts)

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība.

3.2. Apraksts par produktu, uz kuru attiecas 1. punktā minētais nosaukums

Ar aizsargāto cilmes vietas nosaukumu (ACVN) “Szomolyai rövidszárú fekete cseresznye” [Szomolya melnie ķirši ar īsu kātu] apzīmē augļus, kas paredzēti patēriņam svaigā veidā; tie ir ‘Rövidszárú fekete’ [melnie ķirši ar īsu kātu] un ‘Mézédes fekete’ [saldie ķirši] šķirnes ķirši (Prunus avium (L.) L.), kas aug Szomolya un tās apkārtnē, kā arī valsts atzītās šķirnes ‘Szomolyai fekete’ [Szomolya melnie ķirši] ķirši.

100 šādu ķiršu sver vismaz 450 g, un viena ķirša vidējais svars, ņemot vērā 100 ķiršu svaru, ir 4,5 g ±0,7 g. Ķirša diametrs var būt no vismaz 18 mm līdz ne vairāk kā 23 mm.

Tam ir plata, plakana, nošķelta konusa forma, kas līdzīga sirds formai, ar virsotni, kura ir nedaudz iespiesta vai vienā līmenī ar augli. Kāts ir īss (2–3 cm) un viegli atdalās no augļa.

Ķirša miza ir violeti tumšsarkanā krāsā, un, kad auglis ir pilnībā nogatavojies, tā kļūst sarkanmelna vai praktiski melna. Miza ir vidēji stingra un izturīga, tāpēc augļi ir pārvadājami. Mīkstums ir tumšsarkanā krāsā, vidēji stingrs un sulīgs. Sula ir piesātinātā krāsā. Sulas tumšsarkanā krāsa pārstrādes laikā nemainās.

Ķiršu garša ir salda kā medus.

Augļiem ir šādas ķīmiskās īpašības:

cukuru saturs: vismaz 20o pēc Briksa;

maksimālais skābums: 0,4 g/100 g;

sausna: vismaz 19 %.

“Szomolyai rövidszárú fekete cseresznye” nogatavojas ap jūnija vidu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

–

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Audzēšanu un ražas novākšanu veic noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

–

3.6. Ar reģistrēto nosaukumu apzīmētā produkta marķēšanas īpašie noteikumi

–

4. Ģeogrāfiskā apgabala īsa definīcija

“Szomolyai rövidszárú fekete cseresznye” ražo Szomolya, Ostoros, Novaj, Noszvaj, Bogács, Tard un Tibolddaróc administratīvajās robežās.

5. Saikne ar ģeogrāfisko apgabalu

“Szomolyai rövidszárú fekete cseresznye” augļu kvalitātes un īpašību pamatā ir ģeogrāfiskā vide un ar to saistītie dabas un cilvēka faktori.

“Szomolyai rövidszárú fekete cseresznye” audzē, izmantojot senās vietējās šķirnes ‘Rövidszárú fekete’ un ‘Mézédes fekete’, kuras audzē tikai noteiktajā ģeogrāfiskajā apgabalā, un šķirni ‘Szomolyai fekete’, kas ir valsts atzīta, Szomolya apgabalā selekcionēta un valsts šķirņu katalogā iekļauta šķirne.

Ģeogrāfiskais apgabals “Szomolyai rövidszárú fekete cseresznye” piešķir šādas īpašības: sirdsveida formas auglis, īss kāts, melna krāsa un medussalda garša.

Ģeogrāfiskajā apgabalā audzēto šķirņu augļiem parasti ir sirdsveida forma, tie ir nelieli, viegli un ar īsu kātu, kura garums ir divi līdz trīs centimetri. Augsnes tipa dēļ augļi satur daudz krāsu veidojošo savienojumu, tāpēc augļu krāsa pārsvarā ir melna un tiem ir mirdzoša (atstarojoša) virsma. Augļu zemais skābes saturs, ko nosaka augsnes apstākļi, kā arī augstais cukuru saturs, ko nosaka klimatiskie apstākļi, kopā augļiem piešķir medussaldu garšu.

Dabas faktori

Ģeogrāfiskais apgabals atrodas Boršodas-Abaūjas-Zemplēnas [Borsod-Abaúj-Zemplén] apgabalā Ungārijas reģionā Bükkalja, kur Bükkalja kalni satiekas ar Lielā Ungārijas līdzenuma zemēm.

Šim reģionam raksturīgas stāvas kalnu nogāzes ar vīndārziem un augļu dārziem, saules apspīdētām kalnu grēdām un virsotnēm, garām un šaurām, uz dienvidiem vērstām ielejām, bieziem mežiem un Lielā Ungārijas līdzenuma tuvumā esošām līdzenumu teritorijām, kuras jau izsenis atvēlētas lauksaimniecībai. Izteikti asimetriskais, uz Lielā Ungārijas līdzenuma pusi vērstais kalnu masīvs ar stāvām ziemeļu puses nogāzēm radies tādu terciāra un kvartāra laikā notikušu strukturālu pārmaiņu rezultātā, kuras izkustinājušas virsējos vulkānisko akmeņus. Reģionā pārsvarā sastopamas vulkāniskas izcelsmes riolīta tufa un kaļķaina lesa pārklājuma atradnes. Šie aspekti nosaka arī augsnes apstākļus: galvenokārt mālainu sanesumu meža augsnes, brūnzemes augsnes un dažviet leptosola melnzemes augsnes ir vidēji skābas. Tas tā ir tāpēc, ka miocēna ģeoloģiskajā laikmetā kaļķakmens masīva Bika [Bükk] tuvumā virszemē parādījās magma, kas gan ķīmiskos, gan fizikālos procesos sajaucās ar sākotnēji kaļķaino augsni.

Ģeogrāfiskajā apgabalā valda mēreni vēss un mēreni sauss klimats. Gada saules spīdēšanas ilgums ir 1 850–1 900 stundas: 720–740 stundas vasarā un 150–170 stundas ziemā. Gada vidējā temperatūra ir 8,6–8,8 °C; daudzgadu vidējā temperatūra augšanas sezonā ir 15,5–16 °C. Gada kopējais nokrišņu daudzums ir 550–650 mm, un vidējais nokrišņu daudzums augšanas sezonā ir 370–400 mm.

Nevienā citā Ungārijas reģionā nav šādu augsnes un klimatisko apstākļu.

Saikne starp produktu un ģeogrāfisko apgabalu

“Szomolyai rövidszárú fekete cseresznye” augļiem ir raksturīga sirdsveida forma, mizas un mīkstuma krāsa ir izteikti tumšsarkana vai gandrīz melna, un augstā sausnas un cukuru satura un zemā skābes satura dēļ tiem ir sabalansēta garša, kas ir salda kā medus.

“Szomolyai rövidszárú fekete cseresznye” augļi ir cieši saistīti ar ģeogrāfisko apgabalu.

Aprakstīto “Szomolyai rövidszárú fekete cseresznye” specifisko īpašību veidošanā svarīga loma ir reģionam raksturīgo mikroklimata un augsnes faktoru apvienojumam.

Produktam raksturīgo formu piešķir izmantotās ķiršu šķirnes vai drīzāk – no tām selekcionētā valsts atzītā šķirne.

Vulkāniskās izcelsmes riolīta tufa atradņu augsnes īpašības ir pamatā augļu augstajam sausnas saturam un intensīvi sarkanajai, gandrīz melnajai krāsai, kas ir raksturīga tikai šajā ģeogrāfiskajā apgabalā audzētiem augļiem.

Ņemot vērā to, ka audzēšanas apgabals atrodas dienvidos, kā arī lielo saules spīdēšanas ilgumu un mēreni vēso laiku, kas pagarina nogatavošanās periodu, cukuru koncentrācija veidojas ilgāk, tāpēc augļiem ir augstāks cukuru saturs (vismaz 20° pēc Briksa). Tas ir daudz augstāks nekā Ungārijā audzēto ķiršu vidējais cukuru saturs (14° pēc Briksa). Lielais saules spīdēšanas ilgums augļu mizai un mīkstumam piešķir augstu antocianīna saturu un tādējādi – izteiktu krāsu.

Tā kā reģiona vidēji kaļķainās lesa augsnes un viegli skābās augsnes satur metavulkāniska andezīta un riolīta tufa maisījumu, tur audzētajiem augļiem ir zems skābes saturs (ne vairāk kā 0,4 g skābes uz 100 gramiem augļu). Tas ir ievērojami zemāks nekā Ungārijā audzēto ķiršu vidējais skābes saturs –0,68 g uz 100 gramiem.

Izrietošā augstā cukuru un zemā skābes satura kopējās ietekmes dēļ vienīgā vieta Ungārijā, kurā augļiem raksturīgā medussaldā garša izpaužas pilnībā, ir Szomolya un tās apkārtne.

“Szomolyai rövidszárú fekete cseresznye” vidējais svars (4,5 g), kura iemesls ir tā izcelsmes šķirnes, ir daudz mazāks nekā citu ķiršu vidējais svars: 7–8 g.

Ražošanā ārkārtīgi būtiska ir arī zinātība un speciālās zināšanas. Gan ķiršu seno šķirņu (‘Rövidszárú fekete’ un ‘Mézédes fekete’) audzēšanas, gan šķirnes ‘Szomolyai fekete’ selektīvās audzēšanas tradīciju var saistīt ar Szomolya apgabalu. Minētās šķirnes ļauj pilnībā īstenot gadsimtiem senas Szomolya ķiršu audzēšanas tradīcijas.

Ražas novākšanu – uzdevumu, kas prasa daudz speciālo zināšanu, – veic ar rokām. Tā kā ķirši ir augļi, kuri nogatavojas kokā un pēc novākšanas papildus nenogatavojas, vietējo iedzīvotāju zināšanas ir ārkārtīgi svarīgas attiecībā uz to, lai noteiktu, vai augļi ir nogatavojušies un gatavi novākšanai. Lēmumu par ražas novākšanu pieņem, izvērtējot to krāsu, saldumu un to, vai tie ir vidēji stingri. Augļu lasītājs šos faktorus ņem vērā, lai izraudzītos augļus, kas ir pietiekami nogatavojušies un gatavi nolasīšanai. Lai atvieglotu nolasīšanu ar rokām, kokus apgriež, tā iegūstot ražas novākšanai ar rokām visatbilstošāko formu un izmēru. Koka lapotne ir drīzāk plata nekā augsta, sfēriska, un tās diametrs ir 10–12 metri. Ķirškokus nākamajam gadam apgriež ražas novākšanas laikā. Lasītājs apgriež zarus un izveido kokam formu, kas ir vispiemērotākā ražas novākšanai ar rokām. Ar apgriešanu nodrošinātā gaisa apmaiņa koka lapu vainagā ķiršiem nodrošina vairāk saules gaismas, veicinot cukuru koncentrācijas veidošanos. Turklāt lapotnes formas veidošana veicina koka lapotnē esošo augļu pilnīgu nogatavošanos.

Augļu novākšanā izmantota tradicionāla ierīce ir ķiršu lasīšanas platforma. Tā ir 3–4 metrus augsta, kāpnēm līdzīga koka konstrukcija, kas noslēdzas ar platformu, uz kuras augļu lasītāji var nolikt spaiņus vai vienkārši apsēsties un nolasīt augļus no koka lapotnes. Lai novāktu grūtāk aizsniedzamos ķiršus, ķiršu lasītāji zarus, kurus viņi nespēj aizsniegt, pavelk ar īpašas formas āķi ar garu rokturi – vietējie iedzīvotāji to dēvē par “kamó”. No zariem novāktos ķiršus salasa klūgu vai niedru mugursomā (ko vietējie sauc par “hátyi”), un tiek rūpīgi gādāts par to, lai nogatavojušos ķiršus, kas ir ārkārtīgi vārīgi, saglabātu veselus. Kad “hátyi” ir pilna, tās saturu izber augļu lasītāja spainī, kuram ir vāks un kurš stāv uz ķiršu lasīšanas platformas. Tādējādi nogatavojušos ķiršus var saglabāt veselus.

Atsauce uz specifikācijas publikāciju

(šīs regulas 6. panta 1. punkta otrā daļa)

www.gi.kormany.hu/foldrajzi-arujelzok

(1) OV L 343, 14.12.2012., 1. lpp.